Quentin Tarantino - Wikipedia

# Quentin Tarantino

### From Wikipedia

Quentin Tarantino
Quentin Tarantino na radnom mjestu
rođen: | 27. mart, 1963. Knoxville, SAD

Quentin Tarantino rođen 27. marta 1963. u Knoxvilleu, Tennessee, SAD, je američki scenarista, filmski režiser i glumac koji se vrtoglavo proslavio početkom 1990-tih godina kada je kao osvježavajuće odvažni pripovjedač unio novi život u najprepoznatljivije američke arhetipove.

## [izmijeni] Karijera

Tarantinov prvi veliki uspjeh bila je prodaja scenarija pod naslovom Prava romansa (True Romance), koji je napisao zajedno s Rogerom Avaryjem, i po kojem je snimljen film s Patriciom Arquette i Christianom Slaterom u glavnim ulogama. Njegov je i originalni scenario za Rođene ubice (Natural Born Killers), koji je zapravo dio dužega scenarija iz kojega je potekao onaj za Pravu romansu, iako su ga kasnije znatno izmijenili drugi pisci.

Prodaja Prave romanse (1993.) pobudila je zanimanje za njegovu nadarenost. Upoznao je Lawrencea Bendera na jednoj od holivudskih zabava, i Bender je potakao Quentina da napiše film. Rezultat je bio Reservoir Dogs. Režiser Monte Helman pročitao je scenario i pomogao osigurati sredstva kompanije Live Entertainment, kao i Quentinov režiserski honorar. Pun stila, ovaj duhovit i krvlju natopljen pljačkaški film odredio je ugođaj njegovih kasnijih radova.

Slijedio je Pulp Fiction, dobitnik Zlatne palme (Palme d'Or) na Filmskom festivalu u Cannesu 1994. Bio je to film sa zamršenim zapletom i podjednako brutalnim humorom. Mnoge uloge iz Pulp Fictiona kritičari su oduševljeno pozdravili, a uloga Johna Travolte zabilježena je kao ponovno oživljavanje njegove karijere.

Tarantinov sljedeći film bio je Jackie Brown (1997.), adaptacija romana Elmorea Leonarda, njegovog mentora. U ovome djelu napravljenom u počast tzv. blaxploitation filmovima glumila je Pam Grier, glumica koja se pojavljuje u mnogim filmovima toga žanra sedamdesetih godina dvadesetog vijeka.

1998. Quentin se posvetio brodvejskoj pozornici, gdje je glumio u predstavi Čekaj dok se smrači (engl.: Wait Until Dark).

U to je vrijeme planirao napraviti ratni film Inglorious Bastards, koji je odgodio da bi napisao i režirao Kill Bill (izdan u dva dijela, Vol. 1 i Vol. 2), film osvete visokoga stila u duhu Wuxia filma kineske kinematografije i japanske filmske tradicije. Ovaj film počiva na liku (mlada pred udaju) i zapletu koji su on i junakinja filma Kill Bill Uma Thurman razvili za vrijeme stvaranja Pulp Fictiona.

Tarantino je također glumio u prvoj sezoni TV serije Alias kao McKenas Cole, bivši agent Udruge dvanaestorice (izmišljene terorističke organizacije), koji pokušava preuzeti urede svoje grupe da bi ukrao vrijedan predmet pohranjen u trezoru. Kasnije se ponovo pojavljuje u seriji kao jedan od voditelja nove terorističke organizacije zvane The Covenant (Savez).

Godine 2004. Tarantino se ponovno vraća u Cannes, ovaj put kao predsjednik žirija. Kill Bill nije bio u konkurenciji, ali je prikazan na završnoj večeri u originalnoj verziji koja traje više od 3 sata.

## [izmijeni] Stil

Tarantinovi filmovi poznati su po oštrim dijalozima, slikovitom nasilju, iscjepkanoj hronologiji i opsesiji pop kulturom. Tu su i izmišljene robne marke, kao što su cigarete Red Apple i hamburgeri Big Kahuna iz Pulp Fiction-a, koje se pojavljuju i u drugim filmovima, uključujući Četiri Sobe (Four Rooms), Od sumraka do zore (From Dusk Till Dawn), Kill Bill, i čak Romy and Michele's High School Reunion.

Gotovo kao i njegovi filmovi, također je popularna i njegova lična pojava u liku brbljavoga štrebera koji u stopu prati najnovije trendove i posjeduje enciklopedijsko znanje kako popularnog, tako i umjetničkog filma.

## [izmijeni] Zanimljivosti

- Jedan od Tarantinovih zaštitnih znakova je tzv. snimak iz prtljažnika (trunk shot) — snimak nekog od likova kamerom smještenenom u prtljažnik automobila. Iskoristio ga je u svim filmovima koje je režirao.

- Uvijek u nekom trenutku u svojim filmovima ima reklamu za cigarete Red Apple.

- Uvijek ubacuje scenu u kojoj nekog od likova kamera slijedi okolo prilično dugo vremena.

- Još jedna stvar koja se uvijek vraća u Tarantinove filmove je pušenje: gotovo svi likovi u njegovim filmovima su pušači, s jednom značajnom iznimkom - lik mlade u filmovima Kill Bill.

- Još jedan zaštitni znak je holandski element u njegovim filmovima: u Kill Bill (Vol. 1) lik koji glumi Daryl Hannah zvižduće pjesmu Bernarda Hermanna, holandskog kompozitora; uvodnu melodiju za Reservoir Dogs također je komponovao Holanđanin; Rutger Hauer je spomenut u Jackie Brown; razgovor o Amsterdamu u Pulp Fiction-u nezaboravan je za ljubitelje Tarantinovih filomova, a mlada u Kill Bill-u nazvana je po holandskoj kraljici (Beatrix).

- Iako mnogi likovi završavaju okrutnom, često neobično gadnom smrću, obično za to postoji neko opravdanje, pa makar i samo po mišljenju ostalih likova u filmu. Evo nekih primjera: dvije osobe okrutno ubijene u Kill Bill-u su silovatelj i pedofil; u Pulp Fiction-u jedan od likova ubija drugog upucavši ga među noge jer ga je ovaj prethodno silovao; gosp. Blonde u Reservoir Dogs ubijen je neposredno nakon što je nekog mučio.

- Jedan od Tarantinovih najboljih prijatelja je režiser Robert Rodriguez (često se međusobno nazivaju braćom). Tarantino je bio taj koji je predložio da naslov završnog dijela trilogije El Mariachi bude Nekoć davno u Meksiku (Once Upon a Time in Mexico). Obojica su članovi producentske kuće A Band Apart, u kojoj su također i redatelji John Woo i Luc Besson.

- Tarantino je bio u romantičnoj vezi sa Sofijom Copollom, spisateljicom i režiserkom filma Izgubljeni u prijevodu (Lost In Translation), dobitnicom Zlatnog globusa (Golden Globe) i Oscara, a zabavljao se i sa Oscarom nagrađenom glumicom Mirom Sorvino. Postoje glasine da je bio u vezi i s Umom Thurman, koju zove svojom "muzom", ali je Tarantino izjavio da je njihova veza isključivo platonska.

- Izjavio je da je lik Clarencea u Pravoj romansi do izvjesne mjere autobiografski. Clarence je također bilo ime lika kojeg je igrao u amaterskom filmu pod naslovom Rođendan mog najboljeg prijatelja (My Best Friend's Birthday), čijem je scenariju koautor, a režirao ga je 1987., istovremeno kada je pisao Pravu romansu.

- Navodno mu je kvocijent inteligencije 160.

- U njegovim filmovima često glume Tim Roth, Harvey Keitel, Uma Thurman, Michael Madsen i Samuel L. Jackson.

## [izmijeni] Filmografija

### [izmijeni] Režiser i scenarist

- Rođendan mog najboljeg prijatelja (My Best Friend's Birthday) (1987.)
- Reservoir Dogs (1992.)
- Pulp Fiction (1994.)
- Četiri sobe (segment "The Man from Hollywood") (1995.)
- Jackie Brown (1997.)
- Kill Bill (Vol. 1 2003., Vol. 2 2004.)
- Inglorious Bastards (2005.) - još u izradi.

### [izmijeni] Scenarista

- Prava Romansa (1993.)
- Rođeni ubice (1994.)
- Od sumraka do zore (1996.)

### [izmijeni] Glumac

- Rođendan mog najboljeg prijatelja (1987.) Clarence Pool
- Reservoir Dogs (1992.) Mr. Brown
- Pulp Fiction (1994.) Jimmie Dimmick
- Sleep With Me (1994.) Syd
- Destiny Turns On the Radio (1995.) Johnny Destiny
- Četiri sobe (segment "Čovjek iz Hollywooda") (1995.) Chester
- Desperado (1995.) dostavljač
- Od sumraka do zore (1996.) Richard Gecko
- Šestica (1996.) Q.T
- Little Nicky (2000.) propovjednik
- Alias (TV serija) (2001.) McKenas Cole

### [izmijeni] Glavni producent

- Killing Zoe (1994.)
- Četiri sobe (1995.)
- Od sumraka do zore (1996.)
- Curdled (1996.)
- God Said, 'Ha!' (1998.)

## [izmijeni] Vanjski linkovi

- Quentin Tarantino na IMDb

Preuzeto sa: "http://bs.wikipedia.org../../../q/u/e/Quentin_Tarantino_858b.html"

Kategorije: Muškarac | 1963 rođenja | Biografije | SAD | Glumci | Režiseri | Scenaristi | Dobitnici Oscara

##### Views

- Članak
- Razgovor
- Trenutna verzija

##### Pretraga

##### Drugi jezici

- Български
- Català
- Česky
- Dansk
- Deutsch
- Ελληνικά
- English
- Español
- Eesti
- Euskara
- Suomi
- Français
- עברית
- Hrvatski
- Magyar
- Italiano
- 日本語
- Kurdî / كوردي
- Lëtzebuergesch
- Македонски
- Nederlands
- Norsk (bokmål)
- Polski
- Português
- Русский
- Simple English
- Slovenčina
- Slovenščina
- Српски / Srpski
- Svenska
- Türkçe
- 中文